ওয়েব ডেস্ক : ফেসবুকে ছবি শেয়ার করে বিপদ। অভিযোগ, সেই ছবিই মুখ হয়ে উঠছে পর্ন সাইটের! তাতে পড়ছে একের পর এক অশ্লীল কমেন্ট! অথচ যাদের নিয়ে এত কাণ্ড, তাঁরা কিছুই জানছেন না। এমনই ফাঁদের শিকার হলেন কলকাতা ও শহরতলির বেশ কয়েকজন তরুণী। প্ল্যাটফর্ম সোশ্যাল মিডিয়া। তাতে হাজারো বন্ধু, লাখো লাইকসের লোভ! অজানা-অচেনা নাম দেখেও, হয়ত ফ্রেন্ডলিস্ট বাড়াতে অ্যাকসেপ্ট করে নেওয়া হচ্ছে! ছবি দিলেই, প্রশংসার বন্যা বইছে। আর এসবের মাঝে, লাফিয়ে বেড়ে চলেছে সাইবার ক্রাইম। অভিযোগ, ফেসবুকে তাঁরা নিজেদের যেসমস্ত ছবি শেয়ার করেন, সেগুলিই ব্যবহার হচ্ছে নানা পর্ন সাইটে। বিষয়টি নজরে আসে কয়েকজন পরিচিতের। তাঁদের কাছ থেকেই একথা জানতে পেরে অবশেষে টনক নড়ে তরুণীদের। লালবাজার সাইবার ক্রাইম বিভাগের দ্বারস্থ হয়েছেন তাঁরা। লালবাজার সাইবার ক্রাইম বিভাগে এনিয়ে ইতিমধ্যে অভিযোগ দায়ের হয়েছে। যে চক্র কাজ করছে এর পিছনে, তার দ্রুত পর্দাফাঁস হোক। একটাই দাবি ভুক্তভোগীদের।